Հրաչ Կոզիբեյոքյան

Հրաչ Կոզիբեյոքյան (, ), արևելյան գորգագործության ամերիկահայ մասնագետ։

Կենսագրություն 
Հրաչ Կոզիբեյոքյանը ծնվել է 1951 թվականին Հալեպում (Սիրիա)՝ Հայոց ցեղասպանությունը վերապրած հայերի ընտանիքում։ Մեծացել է Լիբանանում՝ շրջապատված լինելով հայկական գորգագործության երկարամյա վարպետների ընտանիքի անդամներով։ Նրա ընտանիքը Այնթապից ու Զեյթունից էր։

1977 թվականին նա տեղափոխվել է ԱՄՆ՝ միանալով իր հոր գորգագործության առևտրային ընկերությանը։ 1979 թվականին հաստատվել է Լոս Անջելեսում և ստացել Չափմենի համալսարանի մշակութային մարդաբանության ոլորտում բակալավրի աստիճան։ 1990 թվականին նա հիմնել է KO'Z'Craft արհեստանոցը, որը վերանորոգում և պահպանում էր ձեռագործ կտորներն ու գորգերը։ Նրա գործերը ցուցադրվել են Արևմտյան Հոլիվուդում։ Կոզիբեյոքյանն ունի հայկական և կովկասյան յուրահատուկ գորգերի մեծ հավաքածու։ Նա կազմակերպել է բազմաթիվ ցուցահանդեսներ և դասախոսություններ, մասնակցել է շատ համաժողովների՝ օտարներին ներկայացնելով հին հայկական գորգագործության մշակույթը։

Հրաչ Կոզիբեյոքյանը առաջինն էր, ով Կալիֆոռնիա նահանգի համալսարանի (Նորթրիջ) հայագիտության ծրագրի շրջանակներում հիմնել է հայկական գորգագործության պատմության մասին ակադեմիական դասընթաց։ Նա նույն թեմայով դասախոսել է նաև մի շարք միջնակարգ դպրոցներում և քոլեջներում։ Նա գրել է տարբեր պարբերականներում հրապարակված բազմաթիվ հոդվածներ հայկական գորգագործության պատմության, ձևավորման և մշակույթի մասին։ Կոզիբեյոքյանի փորձն ու հայկական և արևելյան գորգերի նուրբ իմացությունը գնահատվել են հինավուրց գորգերի բազմաթիվ գիտակների կողմից։

1998 թվականին Կոզիբեյոքյանը միացել է Հայկական գորգերի ընկերակցությանը և բազմիցս ընտրվել է նրա վարչության կազմում։

2005 թվականին Los Angeles Magazine ամսագիրը նրան անվանել է «գորգի բժիշկ» և «Լոս Անջելեսի գորգերի լավագույն արևելյան նորոգող»։

2014 թվականին Կոզիբեյոքյանը, որպես Հայկական գորգերի ընկերակցության ներկայացուցիչ, հրավիրվել է Սպիտակ տանը ներկայացնելու հայ որբերի կողմից գործված և ի նշան երախտագիտության ԱՄՆ-ի նախկին նախագահ Քալվին Քուլիջին 1920 թվականին որպես նվեր ուղարկված «Հայ որբերի գորգը»։ Այդ իրադարձությունը մեծ տեղ է գրավել տեղական և միջազգային մամուլում։

2015 թվականին Հրաչ Կոզիբեյոքյանը միաձայն ընտրվել է Հայկական գորգերի ընկերակցության նախագահ։

Ծանոթագրություններ 

Ամերիկահայ արվեստագետներ
Հայ գորգագործներ
Լիբանանցիներ հայկական սերմամբ
Ամերիկահայ գործարարներ